# Pieter Boel

Pieter Boel (Anvers, 1626 - París, 1674) va ésser un pintor flamenc de natures mortes. Va viatjar probablement a Itàlia l'any 1650 i el 1668 va treballar per a Charles Le Brun al seu primer taller de tapisseria.

## Biografia

Boel era fill d'una família d'artistes d'Anvers. El seu pare era el gravador Jan Boel, i el seu germà era el també gravador Quirin Boel II. Va realitzar els seus primers passos artístics de la mà del seu pare i del paisatgista Jan Fijt, i entre 1650 i 1651 consta com a membre del gremi de Sant Lluc d'Anvers com a wijnmeester o mestre de vi, un títol reservat als fills dels membres del gremi. Boel probablement va viatjar a Itàlia al voltant de 1640 o 1651, visitant Gènova (on va estar-se a casa del seu oncle, el pintor i marxant d'art Cornelis de Wael) i Roma.
Després de 1668, Boel es va traslladar a París, on va treballar per Charles Le Brun. Tingué dos fills (Jan Baptist II i Balthasar-Lucas), que foren els seus deixebles, així com ho fou David de Koninck.

## Obra

Boel va pintar principalment natures mortes, tant de temàtica floral com de caça o d'animals en general, d'armes o vanitas. No obstant això, també va pintar alguns paisatges. Com que la majoria de les seves obres no estan datades, resulta complicat establir una cronologia del seu treball. Boel segueix principalment l'estètica i la manera del seu mestre, Jan Fijt, sobretot pel que fa a les petites composicions on inclou una llebre o alguns ocells a l'aire lliure, per bé que Boel se'n diferencia mitjançant un tractament més suau i controlat de l'aplicació de la pintura. També a diferència de Dijt, la paleta de Boel mostra una preferència pels tons blavosos, rojos i roses.
A més, Boel també va revolucionar la pintura d'animals, en tant que va optar per evitar pintar a partir de models d'animals dissecats, preferint prendre les referències d'animals vius, que observava al Palau de Versalles. D'aquesta manera aconseguia un major naturalisme, que va influenciar artistes posteriors, com Jean-Baptiste Oudry o Antoine-Louis Barye. Els estudis d'animals que realitzava Boel eren emprats com a models per a l'elaboració de tapissos, que al seu torn serviren de model a altres pintors, com François Desportes. En aquest cas, Desportes copià diversos tapissos amb models de Boel i circulà l'aformació que aquestes còpies eren els originals, que Boel posteriorment emprà per a les seves obres, quan resultà que la història era just la inversa. La reputació de Boel només es veié restituïda quan es va confirmar que ell era l'autor dels originals.

## Notes

* ↑ Boel era especialment hàbil a l'hora de representar diverses textures dels animals, sobretot les plomes.

## Referències

* 1 2 3 4 Biografia a la pàgina web del Netherlands Institute for Art History Plantilla:Link language
* 1 2 3 4 5 6 Peeter Boel a la pàgina web de Johnny Van Haeften Ltd.
* ↑ «Adeline Collange, 'Study of a Crowned Crane'». Arxivat de l'original el 2016-08-22. [Consulta: 31 desembre 2014].
* ↑ Pieter Boel, Painter of Louis XIV's Animals - The collection of painted studies from the Gobelins

## Enllaços externs

* Pieter Boel a l'Artcyclopedia. (anglès)
* Peeter Boel a: Cornelis de Bie, Het Gulden Cabinet van de Edel Vry Schilderconst, 1718
* Peter Boel biography a: Arnold Houbraken, De groote schouburgh der Nederlantsche konstschilders en schilderessen, 1718
* Web Gallery of Art: Biografia de Pieter Boel
* Web Gallery of Art: Pintures de Pieter Boel